Oroszország az olasz front összeomlását megelőzendő június 4-én indította meg brutális, galíciai támadását. Az új módszerekkel kivitelezett, lendületes Bruszilov-offenzívát  a Monarchia hadereje egymaga képtelennek tűnt megállítani, ezért Németország Verdun alól vont el csapatokat, hogy segíteni tudjon. Ezzel az offenzíva azonnal stratégiai sikert ért el: az asiagói fenyegetést elhárították, a verdunit csökkentették. Az osztrák-magyar hadseregnek rendkívül súlyos, százezrekre menő veszteséget okoztak mind hadifoglyokban, mind elesettekben és sebesültekben. A három és fél hónapos, három felvonásos csata felemésztette a Monarchia erőtartalékának javát és az orosz hadsereg átmenetileg újra elfoglalta Kelet-Galíciát. A támadás során maga az orosz haderő is egymillió főre tehető veszteséget szenvedett, mely nagyban hozzájárult a cári rendszer destabilizálásához.